Пет неща, които трябва да знаем за Каролина Плишкова : TennisKafe
Тенис оказион НачалоWTAДруги Пет неща, които трябва да знаем за Каролина Плишкова WTA | Други
септември 10, 2016 19:38
от Boris Каролина Плишкова напоследък е в центъра на вниманието след безапелационната титла в Синсинати и победата над Серина Уилямс на US Open, която я класира за първи финал от Големия Шлем в кариерата й. Rolandgarros.com акцентира върху пет неща, които следва да знаем за високата чехкиня.
1. Страхотен начален удар
В женските мачове пробивите обикновено са много, а броят на тенисистките, които умеят да печелят точки директно от начален удар, не е особено голям. При Плишкова обаче нещата изобщо не седят по този начин. Още през сезон 2014 г. тя записа 435 аса и завърши на второ място по този показател след Серина Уилямс. През 2015 г. се изкачи до върха в тази класация с невероятните 517 аса.
До момента през 2016 г. директните й уинъри от начален удар са 407 и тя отново е начело. Сервисът й бе от ключово значение за победата над Серина преди два дни с 6-2 7-6(5). Плишкова бе пробита само веднъж за целия двубой, а това бе и единственият брейкбол, до който вече бившата №1 в света изобщо достигна. Чехкинята завърши с 11 аса срещу 6 за Уилямс. Самата тя заявява в интервюта, че сервисът е любимият й удар и основното оръжие, което й носи победи.
2. Има сестра близначка, която също е тенисистка
Има повече от една Плишкова в WTA тура. Левичарката Кристина също е професионална тенисистка, а двете с Каролина са родени на 21-ви март 1992. Като девойки и двете постигат страхотни успехи – Каролина печели Australian Open през 2010 г., а Кристина отвръща с триумф на Уимбълдън.
Те са единствените близначки с титла на двойки в историята – това се случи в Линц през 2013 г. Този успех бе последван от нови два трофея – в Бад Гащайн и Хонк Конг година по-късно. Разликата между двете на сингъл обаче в момента е сериозна, тъй като Кристина е под №83 в ранглистата, докато сестра й е на крачка от титлата на US Open.
3. Предизвикателството, наречено клей
Плишкова сама признава, че клеят е най-трудната за нея настилка. До момента чехкинята не е преминавала отвъд втори кръг на Ролан Гарос, а играта й не пасва така добре на червено, тъй като е базирана около сервиса и късите разигравания.
„Има един аспект от играта ми, върху който трябва да работя, и това е движението по корта“, признава 24-годишната тенисистка.
Това обаче не й попречи да спечели WTA турнира в Прага на клей през 2015 г. Едно е сигурно – Плишкова ще направи всичко възможно, за да постигне големи неща и на Ролан Гарос в бъдеще.
4. Серина, Кербер и битката за №1 в света
Само в рамките на няколко седмици Плишкова се намеси на два пъти решаващо в битката за №1 в света между Серина Уилямс и Анджелик Кербер. В Синсинати чехкинята разгроми Кербер на финала и й попречи да измести Уилямс от върха. По този начин американката изравни рекорда на Щефи Граф от 186 последователни седмици начело на ранглистата.
В Ню Йорк обаче Плишкова спря Серина и по този начин гарантира изкачването на върха на Кербер. Рекордът на Граф също оцеля и вероятно няма да бъде подобрен в близко бъдеще, защото нови 186 поредни седмици под №1 изглеждат почти непосилни както за 35-годишната Уилямс, така и за останалите в тура.
5. Влизането в елитен клуб С победите си над Винъс и Серина Уилямс на тазгодишния US Open Плишкова влезе в елитния клуб на тенисистките, отстранили и двете сестри в хода на един турнир. Останалите шест, които могат да се похвалят с подобно постижение, са: Аранча Санчес Викарио, Щефи Граф, Мартина Хингис, Ким Клайстърс (два пъти), Линди Дейвънпорт, Жустин Енен и Йелена Янкович.
Само в хода на лятото чехкинята се наложи и над пет състезателки от топ 10: Светлана Кузнецова, Гарбине Мугуруса и Анджелик Кербер в Синсинати, както и двете сестри Уилямс във „Флашинг Медоус“.
Тагове: US Open, анджелик кербер, каролина плишкова, кристина плишкова, пет неща, серина уилямс	Tenniskafe.com предупреждава, че модераторите на сайта трият коментари, които съдържат обидни квалификации, нецензурни думи, обиди по расов, етнически, религиозен, полов или сексуален признак, както и коментарите, които са на латиница. Не се допускат коментари, които съдържат спам, както и такива с главни букви. Не се допускат опити за реклама без знанието и разрешението на администраторите на сайта.